**Versenyszabályzat**

**Állatorvostudományi Egyetem**

**Vadegészségügyi Konferencia 2024 – fotópályázat**

Leírás és részvételi feltételek

2024.03.21. – 2024.05.22.

**1. Általános rendelkezések**

A **Vadegészségügyi Konferencia 2024 fotópályázat** (a továbbiakban: Fotópályázat) szervezője az Állatorvostudományi Egyetem (székhely: 1078 Budapest, István utca 2.) (a továbbiakban: Szervező). A Fotópályázat lebonyolítását a Szervező Kommunikációs Osztálya végzi (fotopalyazat@univet.hu).

**2. Fotópályázat menete és részvételi feltételek**

Fotópályázat menete:

1. A Szervező az Állatorvostudományi Egyetem honlapján, illetve közösségi média felületein 2024. 03. 21. és 2024. 05. 22. között a Fotópályázatot a jelen Versenyszabályzat alapján hirdeti meg. A Fotópályázat a **Kárpátmedence élővilága - természeti kincseink 2024 fotópályázat** címmel fut.
2. A Szervező által közzétett Fotópályázat ideje alatt a versenyre jelentkezőnek (a továbbiakban: Jelentkező) lehetősége van fénykép- és videófelvétel beküldésére a fotopalyazat@univet.hu email címre és ezzel a Fotópályázaton való részvételre. A beküldött fájl neve a Jelentkező életkorából és nevéből kell, hogy álljon (pl.: 12\_FotóFerenc.jpg)!
3. A Jelentkező akkor vesz részt a Fotópályázaton, ha határidőn belül elküldi a megadott email címre az általa készített fényképet vagy videófelvételt. Egy Jelentkező maximum egy darab fényképpel vagy videóval jelentkezhet. A beküldött képek bármilyen technikával és eszközzel elkészíthetők.
4. A Jelentkező a fénykép, illetve videófelvétel elküldésével egyúttal elfogadja a jelen szabályzatban leírtakat, ezzel érvényesen jelentkezik a Fotópályázatra és a jelen Versenyszabályzat feltételei szerint részt vesz azon.
5. A Fotópályázatra 4 kategóriában lehetséges a jelentkezés, ezek az alábbiak:
	1. 10-14 éves korosztály – fotó
	2. 15-20 éves korosztály – fotó
	3. 10-15 éves korosztály – videó (30mp)
	4. 16-21 éves korosztály – videó (30mp)
6. A Fotópályázat jelentkezési és egyben beküldési időszaka 2024.05.10-ig tart. A 2024.05.10. 23:59 perc után érkező fotók már nem vesznek részt a Fotópályázaton. Az eredményhirdetés 2024. 05. 22-én történik, majd a Szervező 2024. a nyertesek, azaz a fenti 5.pontban felsorolt kategóriák szerinti első 3-3 helyezett számára 2024. 05. 30-án díjátadó ünnepséget szervez.
7. Szervező a Fotópályázat beküldési időtartama alatt (2024. 03. 21. és 2024. 05. 10. között) beérkezett érvényes Jelentkezéseket a Fotópályázat zárása után összesíti, és a Fotópályázat lezárását követően a Szervező állatorvos-szakmai szempontok alapján kiválaszt kategóriánként 10 művet, melyet közönségszavazásra bocsát. A közönségszavazás a Szervező Facebook oldalán valósul meg. A legtöbb kedvelést elérő kép, illetve videó kerül ki nyertesként. A Jelentkező jelentkezés és a pályamű benyújtásakor egyúttal hozzájárulását adja, hogy neve és a pályaműve (fénykép vagy videó) a Szervező közösségi média felületein – beleértve a saját internetes honlapját is – megjelenhetnek és azokon korlátlan ideig fennmaradjanak. Tekintettel a nyilvános Facebook felületen történő közönségszavazásra, a Szervező az eredményért nem tartozik felelősséggel és az eredménnyel összefüggően jogorvoslatnak nincs helye.

Nyeremény:

 A Szervező a közönségszavazás során kategóriánként a legtöbb szavazatot kapó első három helyezett Jelentkezőt (a továbbiakban: Nyertesek) tárgynyereményben részesíti.

A nyereményekkel kapcsolatos további információk (nyeremények átvétele stb.) az eredményhirdetés után kerül egyeztetésre a Nyertesekkel.

Részvételi feltételek:

A Fotópályázaton csak valós adatokkal jelentkező, minimum 10. életévét, de maximum 21. életévét betöltött természetes személy vehet részt. Amennyiben a Jelentkező a jelentkezés pillanatában a 18. életévét még nem töltötte be, akkor jelen Versenyszabályzat 1. számú mellékletben rögzített szülői hozzájáruló nyilatkozat kitöltése és benyújtása a jelentkezéssel egyidejűleg kötelező. Amennyiben a szülői hozzájáruló nyilatkozat csatolása nem történik meg, úgy a kiskorú Jelentkező jelentkezése nem befogadható.

**3. Kizárások**

1. A Szervező fenntartja a jogot, hogy a jelen Versenyszabályzatban foglalt feltételeket vagy magát a Fotópályázatot - akár annak időtartama alatt - egyoldalúan módosítsa, vagy megszüntesse. A jelen Versenyszabályzat módosításait, illetve a Fotópályázat esetleges megszüntetéséről szóló értesítést a Szervező közzéteszi az Állatorvostudományi Egyetem honlapján és közösségi média felületein. A résztvevők felelőssége, hogy ezekről megfelelően tájékozódjanak.
2. A Fotópályázattal kapcsolatos bármilyen kérdéssel vagy panasszal kapcsolatban a fotopalyazat@univet.hu oldalon ad felvilágosítást a Szervező.
3. A Fotópályázaton való részvétel önkéntes és ingyenes, a részvételtől a Fotópályázat teljes időtartama alatt a Jelentkezőnek lehetősége van visszalépni.
4. A részvétel a jelen hivatalos Versenyszabályzat és az adatvédelmi tájékoztató elfogadását jelenti, valamint a Jelentkező visszalépéséig a jelen Versenyszabályzatban foglalt feltételekkel szerződéses viszonyt teremt a Szervező és a Jelentkező között.

A játékból történő kizárás kritériumai:

1. Szervező nem tekinti érvényesnek és kizárja a Fotópályázatból azokat a jelentkezéseket (és értelemszerűen az azokat benyújtó Jelentkezőket is) amelyek:
2. bármilyen okból jogszabályba ütköznek;
3. káromkodást tartalmaznak;
4. megbotránkoztató tartalmúak;
5. obszcén, agresszív, fenyegető stílusúak;
6. pornográf vagy szexuális tartalmúak;
7. dohányzást, alkoholfogyasztást, vagy vallási csoportot ábrázol;
8. bármely személlyel, a Szervezővel, vagy annak termékeivel kapcsolatosan sértő, vagy nem megfelelő hangvételű tartalommal rendelkeznek;
9. a Játékosra nézve sértő jellegűek;
10. harmadik személyekre nézve sértőek;
11. harmadik személyek személyes adatait jelenítik meg, illetve érdekeit sértik;
12. más, a Szervező által nem gyártott vagy forgalmazott márkát hangsúlyosan jelenítenek meg;
13. reklámot hordoznak, vagy arra utalnak;
14. más honlapra irányítanak;
15. más személyek szerzői vagy egyéb jogait sértik.
16. A Jelentkező által beküldött tartalomért teljes mértékben a Jelentkező vállalja a felelősséget, az ebből eredő esetleges jogi vagy anyagi következményeket is kizárólag a Jelentkező viseli. Amennyiben személyiségi vagy szerzői jogok, illetve egyéb jogsértés vonatkozásában harmadik személynek a beküldött jelentkezéssel kapcsolatban bármilyen kifogása merülne fel, az ezzel kapcsolatos felelősség kizárólagosan a Jelentkezőt terheli, és az ilyen jellegű igényekből eredő követeléseket a Szervező jogosult a Jelentkezőre áthárítani.
17. A Fotópályázaton való részvétellel (a fénykép vagy videó megküldésével), a Jelentkező kifejezetten hozzájárul ahhoz, hogy a Szervező azt (a fényképet vagy a videófelvételt) képi formában a saját közösségi média oldalán – beleértve a saját internetes honlapját is - nyilvánosságra hozza és korlátlan ideig azon harmadik személyek számára hozzáférhetővé tegye.
18. A Jelentkező a Fotópályázaton történő részvétellel a Szervező részére átengedhető felhasználási jogot biztosít annak érdekében, hogy az elküldött fotót vagy videófelvételt kizárólag a jelen Versenyszabályzatban, illetve különösen az előző pontban rögzítettek szerint felhasználja, bárminemű ellentételezés (díjazás) nélkül.
19. A Szervező kifejezetten kizárja a felelősségét a Jelentkező által elküldött fotó tekintetében harmadik személyek által támasztott minden igénnyel szemben.
20. Ilyen igények esetén a Jelentkező köteles a Szervező helyett közvetlenül helytállni, illetve a Szervezőt kármentesen tartani. Az elküldött fotóra vonatkozóan a Jelentkező vagy bármely más, harmadik személyek a Szervezővel szemben díjazás, kártérítés jogcímén követelést, igényt nem támaszthatnak.

A Szervező által indoklás nélkül kizárásra kerül, illetve kerülhet az a Jelentkező, akire az alább meghatározott feltételek bármelyike fennáll:

1. bármilyen fórumon (offline vagy online), vagy a Fotópályázattal kapcsolatosan a Szervező jó hírnevét, üzleti érdekeit megsérti, vagy
2. bármely más Jelentkező vagy egyéb résztvevő emberi méltóságát sértő megjegyzést tesz vagy magatartást tanúsít,
3. sportszerűtlen, etikátlan módszerekkel vesz részt a Fotópályázaton.

A Szervező fenntartja a jogot, hogy a jelen Szabályzatnak nem megfelelő Jelentkezéseket minden előzetes értesítés nélkül – akár előzetesen, akár utólagosan – a Fotópályázatból kizárja, amellyel a jelentkezés érvénytelenné válik.

**4. A nyeremény átvételének feltételei**

1. A megnyert nyeremény másra át nem ruházható és készpénzre nem átváltható.
2. A Szervező az eredményhirdetést követően a Nyertesekkel 2 munkanapon belül e-mailben felveszi a kapcsolatot, hogy a nyeremény átadásához szükséges adatokat bekérje. Amennyiben a Nyertesek bármelyike (a továbbiakban: Nyertes Jelentkező) 3 munkanapon belül nem küldi meg a nyeremény kézbesítéséhez szükséges adatokat, avagy a nyereményt nem veszi át, abban az esetben az első számú pótnyertes (a harmadik Nyertes Jelentkező utáni legtöbb szavazatot kapott Jelentkező) lép az adott Nyertes Jelentkező helyébe és a továbbiakban ő tekintendő Nyertes Jelentkezőnek. Amennyiben az első számú pótnyertes sem küldi meg a fenti határidőben az adatokat, vagy a nyereményt nem veszi át, abban az esetben a második számú pótnyertes (az első számú pótnyertes utáni legtöbb szavazatot kapott Jelentkező) lép a Nyertes Jelentkező és az első számú pótnyertes helyébe és ő válik Nyertes Jelentkezővé. Amennyiben a második számú pótnyertes részére sem sikerül a nyeremény átadása, abban az esetben a játék a nyeremény átadása nélkül zárul.
3. A Nyertes Jelentkezővel történő kapcsolatfelvétel során a Nyertes Jelentkező alábbi személyes adatainak megadása szükséges:
	1. név,
	2. postázási cím,
	3. telefonos és e-mail elérhetőség.
4. A Szervező nem vállal felelősséget a Nyertes Jelentkező által tévesen vagy hibásan megadott adatokkal okozott károkért, illetve következményekért. A nyeremény a Nyertes Jelentkező részére egy alkalommal kerül megküldésre.

**5. Nyereménnyel kapcsolatos költségek fizetése**

A Nyertes Jelentkezőt a nyereménnyel kapcsolatosan nem terheli személyi jövedelemadó-fizetési és/vagy illeték-fizetési kötelezettség, ezeket a Szervező viseli. A nyereménynek a Nyertesek részére történő átadása a díjátadón történik, de ha erre valamely okból nem kerül sor, úgy a nyereménynek a Nyertes Jelentkező részére történő eljuttatása esetleges költségei (pl. futárszolgálati költség) a Szervezőt terhelik. A nyeremény átadásával összefüggésben esetlegesen felmerülő egyéb költségek és kiadások a Nyertes Jelentkezőt terheli.

**6. Adatkezelés a Fotópályázat során megadott személyes adatokkal kapcsolatban**

1. A Fotópályázaton résztvevő Jelentkező személyes adatait a Szervező célhoz kötötten kezeli, arra – a jelen Versenyszabályzatban meghatározott kivétellel - kizárólag a Fotópályázat időtartama alatt kerül sor. A Szervező – a Nyertes Jelentkező személyes adatai kivételével -valamennyi Jelentkező személyes adatát az eredményhirdetést követő 60 nap elteltét követően törli a nyilvántartásaiból. A Nyertes Jelentkező személyes adatait a Szervező abból a célból kezeli, hogy a nyertes nevét nyilvánosságra hozza, továbbá a nyereményt a kiválasztott Nyertes Jelentkező részére átadja / kiküldje.

2 A Fotópályázaton résztvevők adatainak kezelése a GDPR 6. cikk (1) bekezdésének a) pontján (hozzájárulás), illetve a GDPR 6. cikk (1) bekezdésének b) pontján (szerződéses kötelezettség teljesítése) alapul.

3 A Fotópályázat során az adatkezelő a Szervező Állatorvostudományi Egyetem (1078 Budapest, István utca 2.).

Az adatkezeléssel kapcsolatos részletes tájékoztatás az érintett Jelentkezők adatkezeléssel kapcsolatos jogairól és jogorvoslati lehetőségeiről a Szervező <https://univet.hu/wp-content/uploads/2022/12/221115_ATE_rendezveny_adatkezelesi_taj.pdf> weboldalán található.

Állatorvostudományi Egyetem

Szervező

2024. március 20.